Document ID: 31998L0011

Id-Direttiva tal-Kunsill 98/11/KE
tas-27 ta’ Jannar 1998
li timplimenta d-Direttiva tal-Kunsill 92/75/KEE fir-rigward tat-tikketti għall-enerġija ta’ lampi tad-dar
(Test b’rilevanza għaż-ŻEE)
Il-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 92/75/KEE tat-22 ta’ Settembru 1992 dwar l-indikazzjoni permezz ta’ tikketti u informazzjoni standard tal-prodott dwar il-konsum ta’ enerġija u ta’ riżorsi oħra minn apparat tad-dar [1], u b’mod partikolari l-Artikoli 9 u 12 tagħha,
Billi skond id-Direttiva 92/75/KEE, il-Kummissjoni għandha tadotta direttivi implimentattivi fir-rigward ta’ apparat tad-dar inklużi sorsi tad-dawl (lampi);
Billi l-użu ta’ l-elettriku mil-lampi huwa parti sinnifikanti mid-domanda totali ta’ l-elettriku tal-Komunità; billi l-għan għal tnaqqis fl-użu ta’ enerġija mil-lampi huwa sostanzjali;
Billi l-Komunità, filwaqt li tikkonferma l-interess tagħha f’sistema ta’ standardizzazzjoni internazzjonali li kapaċi tipproduċi livelli li huma fil-fatt użati mill-isħab kollha fil-kummerċ internazzjonali u li tħares il-ħtiġiet tal-politika tal-Komunità, tistieden lill-organizzazzjonijiet ta’ l-istandards Ewropej biex ikomplu fil-kooperazzjoni tagħhom ma’ organizzazzjonijiet ta’ standards internazzjonali;
Billi l-Kumitat Ewropew għall-Istandardizzazzjoni (CEN) u l-Kumitat Ewropew għall-Istandardizzazzjoni Elettroteknika (Cenelec) huma l-korpi rikonoxxuti bħala kompetenti biex jadottaw standards armonizzati skond il-linji ta’ gwida ġenerali għal kooperazzjoni bejn il-Kummissjoni u dawn iż-żewġ korpi iffirmati nhar it-13 ta’ Novembru 1984; billi, fi ħdan it-tifsira ta’ din id-Direttiva, standard armonizzat huwa speċifikazzjoni teknika (standard Ewropew jew dokument ta’ armonizzazzjoni) adottat mis-Cenelec, fuq il-bażi ta’ remissjoni (mandat) mill-Kummissjoni skond id-Direttiva tal-Kunsill 83/189/KEE tat-28 ta’ Marzu 1983 li tistabbilixxi proċedura għall-forniment ta’ informazzjoni fil-qasam ta’ standards u regolamenti tekniċi [2], kif l-aħħar emendata bid-Deċiżjoni tal-Kummissjoni 96/139/KE [3], u fuq il-bażi ta’ dawn il-linji ta’ gwida ġenerali;
Billi l-miżuri stabbiliti f’din id-Direttiva huma bi qbil ma’ l-opinjoni tal-kumitat stabbilit skond l-Artikolu 10 tad-Direttiva 92/75/KEE,
ADOTTAT DIN ID-DIRETTIVA:
Artikolu 1
1. Din id-Direttiva għandha tapplika għal lampi ta’ l-elettriku tad-dar li jieħdu l-kurrent direttament mill-mains (filament u lampi fluworexxenti kompatti integrali), u għal lampi fluworexxenti tad-dar (inklużi lampi linejari, u lampi fluworexxenti kompatti mhux integrali), ukoll meta jkunu innegozjati mhux għall-użu tad-dar.
Fejn apparat jista’ jiżżarma mill-utenti finali, għall-għanijiet ta’ din id-Direttiva ‘lampa’ għandha tfisser il-parti(ijiet) li tagħti (jagħtu) d-dawl.
2. Il-lampi li ġejjin għandhom jiġu esklużi mill-għan ta’ din id-Direttiva:
(a) dawk bi fluss luminuż ta’ aktar minn 6500lumens;
(b) dawk b’qawwa ta’ dħul ta’ inqas minn 4 watts;
(ċ) lampi rifletturi;
(d) dawk innegozjati jew ikkummerċjalizzati primarjament għall-użu ma’ sorsi oħra ta’ l-enerġija, bħall-batteriji;
(e) dawk mhux innegozjati jew ikkummerċjalizzati primarjament għall-produzzjoni ta’ dawl fil-medda viżibbli (400 sa 800 nm);
(f) dawk innegozjati jew ikkummerċjalizzati bħala parti minn xi prodott, li l-użu primarju tiegħu mhuwiex ta’ illuminazzjoni. Iżda, meta l-lampa titqiegħed għall-bejgħ, kiri jew xiri bin-nifs jew esposta separatament, per eżempju bħala spare part, din għandha tkun inkluża.
3. Għal lampi msemmija fil-paragrafu 2, jistgħu jiġu pprovduti tikketti u fiches skond din id-Direttiva, sakemm ikunu applikabbli standards ta’ kejl armonizzati għal lampi bħal dawn u jiġu ppubblikati skond il-paragrafu 4.
4. L-informazzjoni meħtieġa minn din id-Direttiva għandha tingħata skond l-istandards armonizzati, li n-numri ta’ referenza tagħha ġew ippubblikati fil-Ġurnal Uffiċjali tal-Komunitajiet Ewropej u li għaliha l-Istati Membri ippubblikaw in-numri ta’ referenza ta’ l-istandards nazzjonali li jittrasponu dawk l-istandards armonizzati.
5. L-istandards armonizzati msemmija fil-paragrafu 4 għandhom jiġu stabbiliti taħt mandat mill-Kummissjoni skond id-Direttiva 83/189/KEE.
6. F’din id-Direttiva, għajr fejn il-kuntest jitlob mod ieħor, l-espressjonijiet użati għandhom ikollhom l-istess tifsira bħal fid-Direttiva 92/75/KEE.
Artikolu 2
1. Id-dokumentazzjoni teknika msemmija fl-Artikolu 2(3) tad-Direttiva 92/75/KEE għandha tinkludi:
(a) l-isem, l-marka tan-negozju u l-indirizz tal-fornitur;
(b) deskrizzjoni ġenerali tal-lampa, biżżejjed biex tiġi identifikata b’mod uniku;
(ċ) informazzjoni, inklużi disinni kif huwa rilevanti, dwar il-karatteristiċi prinċipali tad-disinn tal-mudell u b’mod partikolari dawk li jaffettwaw sewwa l-konsum ta’ enerġija tagħhom;
(d) rapporti ta’ testijiet ta’ kejl rilevanti mwettqa fuq il-mudell taħt proċeduri ta’ testijiet ta’ l-istandards armonizzati msemmija fl-Artikolu 1(4);
(e) istruzzjonijiet ta’ tħaddim, jekk ikun hemm.
2. It-tikketta msemmija fl-Artikolu 2(1) tad-Direttiva 92/75/KEE għandha tkun kif speċifikat fl-Anness I ta’ din-Direttiva. It-tikketta għandha titqiegħed jew tiġi stampata fuq, jew imwaħħla man-naħa ta’ barra ta’ l-imballaġġ individwali tal-lampa. Xejn iżjed imqiegħed jew stampat fuq, jew imwaħħal ma’ l-imballaġġ individwali tal-lampa ma għandu jgħattiha jew inaqqas il-viżibilità tagħha. L-Anness I jispeċifika kif it-tiketta tista’ tiġi esposta fil-każ ta’ imballaġġ żgħir ħafna.
3. Il-fiche msemmija fl-Artikolu 2(1) tad-Direttiva 92/75/KEE għandha tkun kif speċifikat fl-Anness II għal din id-Direttiva.
4. Fiċ-ċirkustanzi msemmija fl-Artikolu 5 tad-Direttiva 92/75/KEE, u fejn it-tqegħid għall-bejgħ, kiri jew xiri bin-nifs huwa pprovdut permezz ta’ komunikazzjoni stampata, bħal xi katalogu, din il-komunikazzjoni stampata għandha tinkludi l-informazzjoni speċifikata fl-Anness III għal din id-Direttiva.
5. Il-klassi ta’ effiċjenza ta’ enerġija tal-lampa, kif speċifikat fuq it-tikketta u l-fiche, għandha tiġi stabbilita skond l-Anness IV.
Artikolu 3
L-Istati Membri għandhom jieħdu l-miżuri kollha meħtieġa biex jiżguraw li l-fornituri u l-aġenti kollha stabbiliti fit-territorju tagħhom jissodisfaw l-obbligi tagħhom skond din id-Direttiva.
Artikolu 4
1. L-Istati Membri għandhom jadottaw u jippubblikaw il-liġijiet, ir-regolamenti u d-disposizzjonijiet amministrattivi meħtieġa biex jikkonformaw ma’ din id-Direttiva sal-15 ta’ Ottubru 1999. Għandhom jgħarrfu minnufih lill-Kummissjoni b’dan. Għandhom japplikaw dawk il-miżuri mill-1 ta’ Lulju 1999.
Iżda, l-Istati Membri għandhom iħallu sal-31 ta’ Diċembru 2000:
- it-tqegħid fis-suq, il-kummerċjalizzazzjoni u/jew il-wiri ta’ prodotti, u
- it-tqassim ta’ brochures tal-prodott imsemmija fl-Artikolu 3(2) tad-Direttiva 92/75/KEE u komunikazzjonijiet stampati msemmija fl-Artikolu 2(4) ta’ din id-Direttiva,
li ma jikkonformawx ma’ din id-Direttiva.
Meta l-Istati Membri jadottaw id-disposizzjonijiet msemmija fl-ewwel subparagrafu, għandu jkun fihom riferenza għal din id-Direttiva, jew għandhom ikunu akkumpanjati b’din ir-riferenza fil-waqt tal-pubblikazzjoni uffiċjali tagħhom. Il-proċedura għal din ir-riferenza għandha tiġi adottata mill-Istati Membri.
2. L-Istati Membri għandhom jikkomunikaw lill-Kummissjoni t-test tad-disposizzjonijiet fil-liġijiet nazzjonali li huma jadottaw fil-qasam irregolat minn din id-Direttiva.
Artikolu 5
Din id-Direttiva għandha tidħol fis-seħħ fl-20 jum ta’ wara l-pubblikazzjoni tagħha fil-Ġurnal Uffiċjali tal-Komunitajiet Ewropej.
Artikolu 6
Din id-Direttiva hija indirizzata lill-Istati Membri.
Magħmula fi Brussel, fis-27 ta’ Jannar 1998.

Labels: 7
3
14
1